उत्तर प्रदेश चुनाव विधानसभा चुनाव के तैयारी त लगभग सभ राजनीतिक दल अपना क्षमता के मुताबिक क चुकल बा। लगभग सभ दल के चुनाव प्रचार अभियान शुरू हो चुकल बा, लेकिन अभी के हालत में चुनावी राजनीति के इ ऊंट कवनों करवट नईखे देखाई देत।
भारतीय जनता पार्टी, समाजवादी पार्टी, बहुजन समाज पार्टी अवुरी कांग्रेस – सभ दल पूर्ण बहुमत से सरकार के बनावे के दावा करता। चुनाव चूंकि उत्तर प्रदेश में बा त जातिगत रणनीति के मौजूदगी कतहू से अचरज के बात नईखे। हालांकि, तमाम दल विकास के बात त बढ़-चढ़ के करता, लेकिन जातिगत गोलबंदी के छुपा पावल मुश्किल देखाई देता।
उत्तर प्रदेश के मुख्यमंत्री अखिलेश यादव एक ओर त विकास के बड़े-बड़े दावा के संगे अपना के एगो विकासवादी मुख्यमंत्री के रूप में पेश करे के कोशिश करतारे, दोसरा ओर उनुकर पिता अवुरी समाजवादी पार्टी के सुप्रीमो "पछतावा" अवुरी "अफसोस" के आड़ में धार्मिक अवुरी सांप्रदायिक भावना के जगावे के पुरजोर कोशिश करतारे।
भारतीय जनता पार्टी त शुरुआत से हिन्दू भावना के पक्षधर रहल बिया, लेकिन 2014 के बाद से लगातार अयीसन –अयीसन मुद्दा उठावल गईल जवन कि एकरा से पहिले भाजपाई राजनीति में ना रहे। हालांकि अयीसन कईला से पार्टी के नुकसान जादे अवुरी फायदा बहुत कम भईल बा। कुछ दिन पहिले तक गौरक्षा अवुरी गौरक्षक के पक्ष में बोलेवाली भाजपा प्रधानमंत्री के एक बयान के बाद से ए मामला प चुप्पी साध लेलस।
बहुजन समाज पार्टी अवुरी मायावती के राजनीति के प्रमुख आधार शुरुआत से दलित रहल बाड़े, लेकिन 2007 के विधानसभा चुनाव में ब्राह्मण अवुरी मुसलमान मतदाता पार्टी के संगे जुडल रहले अवुरी भारी बहुमत संगे मायावती मुख्यमंत्री बनल रहली। अबकी बेर मायावती के सोझा अपना दलित आधार के भाजपा के ओर जाए से रोकल अवुरी ब्राह्मण मतदाता के अपना ओर करे के एगो बड़ चुनौती बा। 2007 में सबसे अधिका ब्राह्मण विधायक वाली पार्टी से अब ब्राह्मण दूर देखाई देतारे।
कांग्रेस पार्टी के बारे में अभी कुछूओ कहल जल्दबाज़ी होई। पार्टी के इहाँ ना त जातिय आधार बा, ना धार्मिक। हिन्दू मतदाता के कवनों वर्ग अयीसन नईखे, जेकरा के कांग्रेसी वोटबैंक मानल जाए, मुसलमान अवुरी बाकी अल्पसंख्यक अभी तक सपा-बसपा के ओर रहल बाड़े। लेकिन कुछ दिन पहिले शुरू भईल चुनाव प्रचार अवुरी पार्टी के कार्यक्रम में जुटल जनता के भीड़ के देखत लागता कि कांग्रेस एक बेर फेर जोश में बिया। हालांकि पार्टी के दाव जातिगत राजनीति से पैदा होखेवाली गोलबंदी प बाटे।
ए चारो पार्टी के बड़े-बड़े नेता विकास, कानून व्यवस्था, शिक्षा अवुरी बेरोजगारी के मुद्दा उठावतारे, लेकिन बीच-बीच में अयीसनो बात कहतारे जावना से ओ लोग के पार्टी के जातिय आधार मजबूत हो जाए।
दिल्ली में विकास के बड़े-बड़े मानक तय करेवाली शीला दीक्षित के कांग्रेस पार्टी उत्तर प्रदेश में मुख्यमंत्री पद के उम्मीदवार बनवले बिया। शीला विकास के मुद्दा उठवला के संगे इहो कहतारी कि "भाजपा मस्जिद त गिरा देलस, लेकिन मंदिर ना बनवलस ...", "हम इहाँ के पतोह (बहू) बानी, जनता अपना पतोह के संगे रही... " – शीला के अयीसन बयान के मकसद हिन्दू सवर्ण मतदाता के कांग्रेस के ओर, अपना ओर लोभावल बा।
भाजपा त तीन दशक से राम मंदिर के मुद्दा उठावत आईल बिया, लेकिन अबकी बेर ओकर दाव दलित-पिछड़ा वर्ग के मतदाता प बा। इहे कारण बा कि सवर्ण मतदाता के नाराज़ करत मोदी गौरक्षक वर्ग के बारे में काड़ा बयान दिहले अवुरी कहले कि "अधिकांश गौरक्षक अपराधी हवे .... "। बिहार चुनाव के मौका प गौ हत्या के मुद्दा प इंसान के हत्या के अनदेखी करेवाला पार्टी नेता अब गाय के मुद्दा प चुप बाड़े।
समाजवादी पार्टी के सुप्रीमो मुलायम सिंह में खिसकत जनाधार के डर अयीसन समाईल बा कि उ अब "पछतावा" अवुरी "अफसोस" के बहाना फेर से मंदिर मुद्दा के पूरा ज़ोर से उठावे के कोशिश में बाड़े। कहतारे कि "अयोध्या में गोली चलावे के आदेश दिहला प अफसोस बा कि लेकिन देश के एकता खाती 16 का 30 जान चल जाए तबहूँ कवनो परहेज ना करब ...."। मकसद बा कि भाजपा समेत बाकी दल उनुका बयान के हिन्दू के खिलाफ करार देवे अवुरी मुसलमान वोट फेर से उनुका ओर हो जाए।
बहुजन समाज पार्टी के सुप्रीमो मायावती एक ओर त 'सर्वजन हिताय, सर्वजन सुखाय' के बात कहतारी लेकिन ब्राह्मण के आरक्षण देवेवाली कांग्रेस के घोषणा उनुका के बेचैन क देले बिया। संगही भाजपा के बढ़त अंबेडकर प्रेम उनुका के अलग से परेशान करता। मायावती ब्राह्मण के अपना ओर करे खाती कांग्रेस के झूठा बतावतारी त दलित वोटबैंक के सेंध के आशंका के देखत लगातार दलित शोषण के मुद्दा उठावतारी। लेकिन इहे मायावती, भाजपा के पूर्व प्रदेश उपाध्यक्ष दयाशंकर सिंह के बयान के सीधा-सीधा दलित स्वाभिमान से जोड़त अपना नेता अवुरी कार्यकर्ता के बयान अवुरी नरबाजी के बचाव करतारी। मकसद बा कि सवर्ण वोटबैंक बेशक हिल जाए लेकिन दलित वोटबैंक में सेंध ना लागे के चाही।
अब जनता के तय करे के बा कि ए "जातिगत राजनीतिक विकास" में जमीनी विकास कहाँ बा? का एक आदमी के अपमान पूरा वर्ग के अपमान हो सकेला? का एक आदमी के सुख से समूचा वर्ग सुखी हो सकेला? का एक आदमी के पतोह पूरा वर्ग के पतोह हो सकेले? जानवर के नाम प इंसान के हत्या के जायज़ ठहरावे चाहे अनदेखी करेवाला लोग एक बयान से दलित के इंसान मान लिहे? का 25 साल पुरान घटना के उदाहरण देके केहु कवनों वर्ग के सबसे बड़ मसीहा बन सकेला?
जवाब जनता दिही, लेकिन तब तक नेता लोग आपन असली रूप बेर-बेर देखाई।
bho_Deva bho_Deva bho_Deva bho_Deva bho_Deva bho_Deva mag_Deva bho_Deva bho_Deva bho_Deva bho_Deva bho_Deva bho_Deva